
Volituse andmine koostöökokkuleppe sõlmimiseks
1. Asjaolud ja menetluse käik

Narva linna ja Haridus- ja Teadusministeeriumi vahel oli 24.05.2016. a sõlmitud ühiste kavatsuste kokkulepe, mille kohaselt pooled peavad läbirääkimisi eesmärgiga asutada uued riigigümnaasiumid, kus võimaldatakse gümnaasiumihariduse omandamist Narva linna ja piirkonna õpilastele ning kus õppetöö korraldamisel lähtutakse Eesti elukestva õppe strateegia 2014-2020 eesmärkidest ja riigigümnaasiumide kvaliteedikokkuleppest.
Läbirääkimiste käigus jõudsid pooled kokkuleppele, et hiljemalt 1. septembrist 2022 alustab Narva linnas õppetööd riigi pidamisel olev gümnaasium, kus võimaldatakse gümnaasiumihariduse omandamist linna ja Ida-Virumaa õpilastele. Linna koolivõrk on ümberkujundatud ja optimeeritud vastavalt õppekohtade vajadusele. Läbirääkimiste tulemusena kooskõlastasid pooled vastava kokkuleppe eelnõu.
Kokkuleppe kohaselt lasuvad Narva linnal kohustused, mis kuuluvad linnavolikogu ainupädevusse või nendega kaasnevad väljaminekud tulevastel eelarveaastatel:

1. Linna pidamisel olevate üldhariduskoolide ümberkorraldamine. Kohaliku omavalitsuse korralduse seaduse § 22 lõike 1 punkti 34 kohaselt kuulub volikogu ainupädevusse linna ametiasutuse hallatava asutuse ümberkorraldamine ja tegevuse lõpetamine.

2. Ministeeriumile riigigümnaasiumide tarbeks Narva gümnaasiumide kasutuses olnud gümnaasiumiastmele iseloomuliku vallasvara (õpikud ja muud õppetööga seotud teavikud ja õppevahendid, mis ei ole põhikoolile vajalikud) tasuta võõrandamine ning riigigümnaasiumi hoone ehitamiseks ja teenindamiseks vajaliku maa-ala riigile tasuta võõrandamine. Narva Linnavolikogu 09.06.2005. a määruse nr 18 „Linnavara võõrandamise kord“ § 16 lõike 2 kohaselt linnavara võõrandatakse tasuta üksnes Linnavolikogu otsusel.

3. Kinnistule ligipääsu tagamiseks vajalike ühendusteede ning tehnovõrkude välja ehitamine. Kohaliku omavalitsuse üksuse finantsjuhtimise seaduse § 28 lõike 3 kohaselt linnavalitsus võib sõlmida lepingu, millega kaasneb väljaminek tulevastel eelarveaastatel, juhul kui sellega on arvestatud eelarvestrateegias. Kui väljaminekuga ei ole eelarvestrateegias arvestatud, võib lepingu sõlmida ainult volikogu loal.
Lähtudes ülaltoodust peab Narva Linnavolikogu andma Narva Linnavalitsusele volituse sõlmida koostöökokkulepe Haridus- ja Teadusministeeriumiga.

2. Õiguslikud alused

Kohaliku omavalitsuse korralduse seaduse § 50 lõike 1 punkti 2 kohaselt linnapea esindab linnavalitsust vastavalt volikogu poolt antud pädevusele. 
3. Otsus
3.1. Lubada Narva Linnavalitsusel sõlmida Haridus- ja Teadusministeeriumiga kokkulepe (lisatud).
3.2. Volitada Narva linnapead käesoleva otsuse punktis 3.1 nimetatud kokkuleppe allkirjastamiseks.
4. Rakendussätted
4.1. Otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemise päevast arvates.
4.2. Otsus jõustub seaduses sätestatud korras.

Aleksandr Jefimov
Linnavolikogu esimees

Volituse andmine kokkuleppe sõlmimiseks
Narva Linnavalitsus võtab vastu protokollilise otsuse:

1.  Esitada Narva Linnavolikogusse läbivaatamiseks ja kinnitamiseks otsuse „Volituse andmine kokkuleppe sõlmimiseks” eelnõu.
2. Volitada esitama antud küsimus Narva Linnavolikogus Narva linnapea Tarmo Tammiste.
Tarmo Tammiste

